**Prevádzkový poriadok Multifunkčného ihriska v Sihelnom**

Obec Sihelné na základe § 6 zák. SNR č. 369/1990 Zb. O obecnom zriadení neskorších predpisov a v súlade s § 7 ods. 2 zák. NR SR č.138/ 1991 Zb. o majetku obcí v znení neskorších predpisov vydáva tento prevádzkový poriadok multifunkčného ihriska.

**Čl. 1 Úvodné ustanovenia**

1. Multifunkčné ihrisko sa nachádza na C KN parcele č. 1068/5, C KN č. 1068/4, 1068/3 v katastrálnom území obce Sihelné a predstavuje voľnočasové športové centrum obce. Ide o viacúčelové ihrisko s použitím umelých trávnatých povrchov, o rozmeroch 33 x 18 metrov umiestnené pri veľkom športovom ihrisku

 2. Vlastníkom a prevádzkovateľom multifunkčného ihriska je: Obec Sihelné 217, PSČ: 029 46, IČO: 00314862, DIČ: 2020571773

3. Prevádzkovateľ multifunkčného ihriska – Obec Sihelné v zastúpení starostom obce Mgr. Ľubomírom Pitákom písomne poverí zodpovednú osobu správcovstvom, za účelom zabezpečenia prevádzkovania daného objektu.

4. Užívateľom multifunkčného ihriska sa rozumie osoba, ktorá sa nachádza v priestore multifunkčného ihriska (ďalej „užívateľ“).

**Čl.2**

**Všeobecné ustanovenia**

**1. Každý užívateľ je povinný oboznámiť sa s týmto poriadkom a bez výnimky ho dodržiavať.**

2. Na multifunkčnom ihrisku je dovolené vykonávať výhradne tie aktivity, na ktoré je viacúčelové ihrisko prispôsobené.

3. Multifunkčné ihrisko s umelým trávnatým povrchom je športová plocha určená výhradne na vykonávanie rekreačných športov, ako sú: mini futbal, nohejbal, volejbal, tenis, hádzaná.

4. Obsahom činnosti prevádzkovanej na multifunkčnom ihrisku je spontánne osvojovanie si základov loptových a pohybových hier, prevádzkovanie viacerých druhov športu založené na princípe súťaživosti – (súťažné zápasy, turnaje občanov, návštevníkov, príp. zamestnancov v rámci „firemných športových dní“).

5. Využívať multifunkčné ihrisko sú oprávnené všetky osoby na základe rešpektovania interných pokynov pre využívanie komplexu viacúčelového ihriska.

**6. Pre pohyb na ploche sa musí používať len športová obuv typu turf-, halová obuv, botasky, tenisky. Je zakázané používať tretry, kopačky, alebo inak upravené podrážky s ostrými hrotmi.**

**Čl. 3**

**Organizačné ustanovenia**

**1.** **Majiteľ multifunkčného ihriska ani správca nenesie žiadnu zodpovednosť za zdravie užívateľa počas vykonávania športovej činnosti na ihrisku. Vstup na ihrisko a všetka športová činnosť je na vlastnú zodpovednosť.**

2. Každý užívateľ multifunkčného ihriska je povinný riadiť sa pokynmi správcu, ktorý je starostom a poslancami obecného zastupiteľstva určený. Po neuposlúchnutí jeho pokynu môže byť osoba z multifunkčného ihriska s okamžitou platnosťou vykázaná. **Meno správcu a** **prevádzkový poriadok je vyvesený na tabuli** pri vstupe na multifunkčné ihrisko.

3. Užívateľ multifunkčného ihriska je povinný správať sa tak, aby jeho konaním alebo nekonaním nedošlo k zraneniu, ujme na zdraví alebo poškodeniu majetku obce. Užívateľ je plne zodpovedný za škody, ktoré vznikli jeho pričinením.

**4. Za škody vzniknuté nedodržiavaním prevádzkového poriadku a všeobecných bezpečnostných pravidiel uvedených na vstupnej tabuli na ihrisko zodpovedá osoba porušujúca tieto pravidlá alebo jej zákonný zástupca.**

5. Každý užívateľ multifunkčného ihriska je povinný vstupovať na ihrisko výhradne cez vstupnú bráničku.

**6. Vodenie zvierat na multifunkčné ihrisko je prísne zakázané!**

**7. V priestore športovej plochy je zakázané :**

• Manipulovať na trávniku a v jeho blízkosti s ohňom a kyselinami

• Manipulovať alebo používať na ihrisku predmety s ostrými hranami

• Vstup bicyklov, odrážadiel, motoriek, štvorkoliek, automobilov a vstup na kolieskových korčuliach

• Vykonávať údržbu trávnika, ak je vonkajšia teplota vyššia ako 30 ˚ Celzia

• Šplhanie a lezenie po nosných konštrukciách bránok, stĺpov alebo basketbalových konštrukcií

• Pri odpratávaní snehu z plochy ihriska, zhromažďovať ho pri mantineloch

• Hrať na ploche, ktorá je znečistená alebo poškodená

• Poškodzovať alebo iným nevhodným spôsobom ničiť oplotenie, mantinely alebo vybavenie ihriska športovým príslušenstvom. Používanie športového náradia na športovej ploche je možné len spôsobom obvyklým

• V areáli multifunkčného ihriska je prísny zákaz fajčenia a požívania alkoholických nápojov vrátane toxických omamných látok

• Na multifunkčné ihrisko je zakázaný vstup so zmrzlinou, nápojmi či potravinami

Deti do 12 rokov majú povolený vstup a používanie ihriska len v sprievode svojich rodičov, prípadne osoby – vedúceho, ktorá je staršia ako 18 rokov.

8. Každý užívateľ multifunkčného ihriska je povinný udržiavať na viacúčelovom ihrisku a jeho okolí čistotu, poriadok a nočný pokoj **od 22,00 hodiny.**

9. V prípade nevhodného správania sa na ihrisku (vulgárne nadávky, neprimeraná hlučnosť, slovné a fyzické napádanie iných osôb, poškodzovanie areálu) je správca alebo iná poverená osoba oprávnená a povinná takéhoto užívateľa ihriska vykázať z priestorov ihriska.

10. Pred začatím hry je vedúci mužstva povinný sa presvedčiť, či je hracia plocha čistá a nepoškodená. Po ukončení odovzdať hraciu plochu čistú a nepoškodenú.

11. Kľúč a zapožičané športové náradie odovzdá po skončení hry vedúci, správcovi ihriska.

12. Každá osoba, ktorá stúpi na plochu multifunkčného ihriska je povinná sa riadiť hore uvedenými pokynmi.

**Čl. 4**

**Prevádzkové ustanovenia**

**1. Prevádzkové hodiny multifunkčného ihriska**

|  |
| --- |
| **Pondelok – piatok:**  |
| **08:00 hod. – 16:30 hod.**  | **ZŠ s MŠ, individuálne rezervovanie záujemcami**  |
| **16:30 hod. – 18:00 hod.**  | **verejnosť, individuálne rezervovanie záujemcami**  |
| **18:00 hod. – 22:00 hod.**  | **rezervovanie záujemcami nad 18 rokov**  |

**Sobota – nedeľa, sviatky:**

**08:00 hod. – 12:00 hod. rezervovanie záujemcami nad 18 rokov**

**12:00 hod. – 16:00 hod. deti a mládež do 18 rokov**

**16:00 hod. – 22:00 hod. rezervovanie záujemcami nad 18 rokov**

**2.** Prevádzkovateľ si vyhradzuje právo prevádzkové hodiny operatívne upraviť.

**3.** V prípade nevyužitia multifunkčného ihriska užívateľmi stanovenými týmto prevádzkovým poriadkom využívajú po súhlase správcu multifunkčného ihriska doterajší užívatelia, resp. záujemcovia inej kategórie.

**4.** Užívanie multifunkčného ihriska pre užívateľov s trvalým pobytom v Obci Sihelné je bezplatné.

**5. Cenník pre užívateľov bez trvalého pobytu v Obci Sihelné je nasledovný :**

8,00 €/za hodinu pri kolektívnych športoch

4,00 €/za hodinu pri tenise

Poplatok za používanie verejného osvetlenia:

2,00 €/za hodinu pre všetkých užívateľov multifunkčného ihriska

 Od poplatku za užívanie multifunkčného ihriska je oslobodená ZŠ s MŠ Sihelné.

**6.** Užívateľ si môže dopredu nahlásiť rezerváciu multifunkčného ihriska u správcu ihriska na telefónnom čísle, ktoré je vyvesené vo vývesnej tabuli pri vstupe na ihrisko.

**7.** Úhradu za prenájom multifunkčného ihriska je potrebné uhradiť na mieste správcovi. Dlhodobý nájomca uzavrie nájomnú zmluvu a platba sa uskutoční vopred.

**Čl. 5**

**Povinnosti správcu viacúčelového ihriska**

1. Evidovať žiadosti o prenájom ihriska (prevádzkový denník).

2. Inkasovať poplatky podľa tohto prevádzkového predpisu a na konci mesiaca s harmonogramom prenájmu ihriska odovzdávať do pokladne Obecného úradu v Sihelné.

3. Odomykať a uzatvárať športový areál.

4. Dbať o starostlivosť a údržbu ihriska.

5. Dbať o správne, efektívne využitie umelého osvetlenia ihriska.

6. Úzko spolupracovať s majiteľom, nájomcami, pri zabezpečení verejného poriadku.

7. Dbať o dodržiavanie pravidiel BOZP.

8. V prípade vzniku úrazu byť nápomocný pri podaní prvej pomoci, zabezpečiť príchod rýchlej zdravotnej služby.

9. Viesť zošit údržby a opráv, podieľať sa na opravách.

10. Bezodkladne informovať starostu obce o vzniknutých škodách na majetku obce.

11. Vytvárať čo najlepšie podmienky pre športovú činnosť.

12. Starať sa o čistotu okolia ihriska.

13. Správca je povinný hlásiť majiteľovi – Obci Sihelné potrebu väčšej opravy, alebo zmeny stavu ihriska.

 **BEZ VEDOMIA SPRÁVCU JE VSTUP A POHYB PO AREÁLI ZAKÁZANÝ !**

Vstupom do areálu multifunkčného ihriska vyjadruje každá osoba svoj súhlas s týmto prevádzkovým poriadkom a zaväzuje sa ním riadiť.

Za vlastníka a prevádzkovateľa:

**Mgr. Ľubomír Piták, starosta obce, číslo: 0911 527 434**

Údržba areálu a prevádzka multifunkčného ihriska:

**Martin Fernéza, Sihelné 423, číslo: 0907 304 633**

**Čl. 6**

**Tiesňové volania**

Telefónne linky pre záchranné služby :

• 112 – tiesňové volanie

• 150 – hasičská a záchranná služba

• 155 – záchranná zdravotnícka služba

• 158 - polícia

**Čl. 7**

**Osobitné ustanovenia**

1. Právnickej osobe, ktorá poruší tento prevádzkový poriadok môže starosta uložiť pokutu do výšky **100 €.** Pokutu možno uložiť do 2 mesiacov od dňa, kedy sa starosta dozvedel o tom, kto sa porušenia dopusti, najneskôr do jedného roka od spáchania konania opodstatňujúceho uloženie pokuty.

2. Fyzická osoba, ktorá poruší tento prevádzkový poriadok, sa dopustí priestupku proti poriadku vo verejnej správe a môže byť potrestaná pokutou do výšky **33,19 €** orgánom štátnej správy, resp. v prípade blokového konania obcou.

**Čl. 8**

**Záverečné ustanovenia**

1. Kontrolu nad dodržiavaním ustanovení prevádzkového poriadku vykonáva starosta obce, poslanec obecného zastupiteľstva alebo poverený zamestnanec obecného úradu.

2. Prevádzkovým poriadkom nie sú dotknuté práva a povinnosti vyplývajúce z iných právnych predpisov.

3. Tento Prevádzkový poriadok multifunkčného ihriska Obce Sihelné je platný jeho schválením na zasadnutí obecného zastupiteľstva.

4. Prevádzkový poriadok bol schválený Obecným zastupiteľstvom obce Sihelné uznesením č. E/5 zo dňa 9. 8. 2019 a  nadobúda účinnosť dňom schválenia.

V Sihelnom dňa 5. augusta 2019

 Mgr. Ľubomír Piták

 starosta obce